b'\n_START_ARTICLE_\nEksploderende padder\n_START_PARAGRAPH_\nEksploderende padder er et fenomen som oppst\xc3\xa5r n\xc3\xa5r en kr\xc3\xa5ke, p\xc3\xa5 jakt etter paddelever, angriper en oppbl\xc3\xa5st padde. Fenomenet ble f\xc3\xb8rst observert i april 2005 ved Hamburg i Tyskland og i en innsj\xc3\xb8 ved L\xc3\xa5sby i Danmark._NEWLINE_Det spesielle ved disse hendelsene, er at paddene eksploderer mens de er i live. Det er for eksempel kjent at d\xc3\xb8de hvaler kan eksplodere, men da som et resultat av at det danner seg gasser under forr\xc3\xa5tnelsesprosessen.\n_START_SECTION_\nBeskrivelse\n_START_PARAGRAPH_\nI april 2005 omtalte media at flere padder i Altona-distriktet i Hamburg raskt vokste til de var langt st\xc3\xb8rre enn normalt, f\xc3\xb8r de eksploderte, slik at restene ble slengt opptil en meter av g\xc3\xa5rde. Det ble rapportert at hendelsene inntraff hyppigst mellom klokken 2 og 3 om natten. 26. april 2005 uttalte milj\xc3\xb8arbeideren Werner Smolnik at minst 1000 padder hadde omkommet p\xc3\xa5 denne m\xc3\xa5ten i l\xc3\xb8pet av f\xc3\xa5 dager.\n_START_SECTION_\nForklaringer\n_START_PARAGRAPH_\nEn veterin\xc3\xa6r i Berlin, Franz Mutschmann, samlet inn d\xc3\xb8de dyr for \xc3\xa5 obdusere dem. Hans arbeider viste at fenomenet hadde sammenheng med at antallet kr\xc3\xa5ker i omr\xc3\xa5det nylig hadde \xc3\xb8kt. \xc3\x85rsaken var en kombinasjon av kr\xc3\xa5keangrep og naturlig oppbl\xc3\xa5sing, som er en av paddenes forsvarsmekanismer. Kr\xc3\xa5kene angrep paddene ved \xc3\xa5 hakke seg gjennom huden mellom paddenes bryst- og bukhule, for \xc3\xa5 spise leveren, \xc3\xa5penbart en delikatesse for kr\xc3\xa5kene. N\xc3\xa5r paddene fors\xc3\xb8kte \xc3\xa5 forsvare seg ved \xc3\xa5 bl\xc3\xa5se seg opp, f\xc3\xb8rte hullet i kroppen og den manglende leveren til at blodkar og lunger sprakk. Det tilsynelatende epidemiske omfanget ble ogs\xc3\xa5 forklart av Mutschmann: \xc2\xabKr\xc3\xa5ker er intelligente dyr. De l\xc3\xa6rer sv\xc3\xa6rt raskt hvordan de f\xc3\xa5r tak i paddenes lever.\xc2\xbb_NEWLINE_Andre forklaringer inkluderte virus- eller soppinfeksjoner, men ved laboratoriefors\xc3\xb8k fant man ingen smittestoffer. Danske biologer antydet at pesticider kunne v\xc3\xa6re en forklaring, andre trakk inn ultrafiolett str\xc3\xa5ling p\xc3\xa5 grunn av redusert ozonlag.'